|  |
| --- |
| FaktaarkNye EU-regler for administration af beskatning af udbytter |

Den danske stat blev i perioden 2012 til august 2015 udsat for formodet svig med refusion af angiveligt indeholdt udbytteskat for ca. 12,7 mia. kr. Skatteforvaltningen har siden arbejdet på at hjemføre så stor en del af det formodede svigsbeløb som muligt og samtidig genoprette udbytteområdet, så en lignende sag ikke vil kunne gentage sig.

Den formodede svig ramte ikke kun Danmark, men en række europæiske lande. Der har derfor været et arbejde i gang både nationalt og på europæisk plan for at afdække robuste modeller for den fremtidige udbytteadministration – et område, der generelt er komplekst at administrere, idet aktier hurtigt skifter hænder og ofte på tværs af landegrænser.

**Nye fælleseuropæiske regler**

I EU er medlemslandene netop blevet enige om nye fælleseuropæiske regler på udbytteområdet i form af FASTER-direktivet. De nye regler skal blandt andet sikre ensretning og digitalisering af den dokumentation, som udenlandske investorer skal fremlægge, når de anmoder om at få refunderet udbytteskat.

Samtidig skal EU-landene implementere en ny model for lempelse af udbytteskat. Lempelsen kan enten bestå i, at udenlandske investorer, som har betalt for meget udbytteskat, får refunderet den overskydende udbytteskat hurtigere, eller at den korrekte skattesats bliver indeholdt i første omgang, så der ikke er behov for at søge om refusion. Der kan også indføres en kombination af de to modeller. Tiltaget skal sikre, at det fortsat er attraktivt at investere på tværs af landegrænser.

Fra dansk side er der arbejdet for at mindske risikoen for svig, sikre tilstrækkelig implementeringstid samt reducere implementeringsudgifterne. Direktivet indebærer bl.a. krav om indberetninger af oplysninger om aktieudbytte fra såkaldte finansielle formidlere – typisk banker – der kan bruges til at kontrollere, at en investor har ret til en lempelse af udbytteskatten.

Med de nye EU-regler vil det desuden fortsat være nødvendigt at have en robust og effektiv national kontrolstrategi for administration af anmodninger om refusion af udbytteskat. Reglerne skal træde i kraft den 1. januar 2030.

**Nationale indsatser**

Skatteministeriet har som led i genopretningen af udbytteområdet styrket administrationen af anmodninger om refusion af udbytteskat markant, så kontrollen i dag er både robust og effektiv. I dag er markant flere medarbejdere dedikeret til området. Tidligere arbejdede ca. 5 årsværk med kontrol af udbytterefusion, hvor der i dag er der afsat ca. 130 årsværk.

Samtidig stiller Skattestyrelsen i dag høje dokumentationskrav til ansøgerne, inden der sker refusion af for meget indeholdt udbytteskat, og Skattestyrelsen har implementeret en robust kontrolstrategi med fokus på risiko og væsentlighed, som er baseret på en flerårig oparbejdet viden og analyser af området.

Den styrkede administration af anmodninger om refusion af udbytteskat har bl.a. medført, at:

* Alle anmodningerne undergår en risikobaseret kontrol, og størstedelen af det samlede anmodede beløb undergår dybdegående kontrol.
* Der afsluttes flere sager i takt med, at medarbejderne er blevet mere effektive og har opnået mere viden og erfaring på området, fx hvad angår tendenser, regelefterlevelse og kendskab til aktionærerne.
* Regelefterlevelsen for området er høj og følges tæt.

Skattestyrelsens kontrol af refusionsanmodningerne er således i dag omfattende – også sammenlignet med andre lande. Den nuværende administration har få risici, som er velkendte, og som Skatteforvaltningen har opbygget værdifuld erfaring med at minimere.